31991L0338
L 186/59
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА НА СЪВЕТА
от 18 юни 1991 година
относно десето изменение на Директива 76/769/ЕИО за сближаване на законовите, подзаконовите и административните разпоредби на държавите-членки относно ограниченията за пускането на пазара и употребата на някои опасни вещества и препарати
(91/338/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 100а от него,
като взе предвид предложението на Комисията (1),
в сътрудничество с Европейския парламент (2),
като взе предвид становището на Икономическия и социален комитет (3),
като има предвид, че мерки за постепенно изграждане на вътрешния пазар трябва да се приемат за период, който изтича на 31 декември 1992 г.; като има предвид, че вътрешният пазар обхваща зона без вътрешни граници, в която е гарантирано свободното движение на стоки, хора, услуги и капитал;
като има предвид, че резолюция на Съвета от 25 януари 1988 г. (4) отправя покана към Комисията да предприеме незабавно разработването на специални мерки за действия на Общността срещу замърсяване на околната среда от кадмий; като има предвид, че човешкото здраве също трябва да бъде защитено и че следователно трябва да се предприеме цялостна стратегия, която по-специално ограничава употребата на кадмий и стимулира изследователската дейност за търсене на негови заместители;
като има предвид, че е постигнат значителен напредък в знанията и технологиите по отношение на заместителите; като има предвид, че следователно е препоръчително да се прави редовно преоценка на ситуацията в светлината на резултатите от научните и технически изследвания, предвидени в упомената резолюция;
като има предвид, че поливинилхлоридът (PVC) може да не се оцветява чрез пигменти на кадмиева основа; като има предвид, че за някои специфични приложения все още се налага употребата на стабилизатор на кадмиева основа при сегашното състояние на технологията;
като има предвид, че ограниченията, вече приети от някои държави-членки относно употребата и продажбата на гореспоменатите вещества или съдържащите ги препарати, имат пряко влияние върху изграждането и функционирането на вътрешния пазар; като има предвид, че следователно е необходимо да се сближат законодателствата на държавите-членки в тази област и да се измени приложение I към Директива 76/769/ЕИО (5), последно изменена с Директива 89/678/ЕИО (6),
ПРИЕ НАСТОЯЩАТА ДИРЕКТИВА:
Член 1
Приложение I към Директива 76/769/ЕИО се изменя, както е предвидено според настоящото приложение. Въпреки това новите разпоредби не се прилагат за продукти, съдържащи кадмий, които вече са уредени с други разпоредби, приети от Общността.
Член 2
Поради натрупването на знания и разработването на технологии по отношение на заместители, по-безвредни от кадмия и неговите съединения, Комисията, след консултации с държавите-членки, прави преоценка на ситуацията за първи път в рамките на три години, считано от датата, посочена в член 3, параграф 1 и след това на редовни интервали в съответствие с процедурата, предвидена в член 2а на Директива 76/769/ЕИО.
Член 3
1. Държавите-членки въвеждат в сила законовите, подзаконови и административни разпоредби, необходими за да се съобразят с настоящата директива, не по-късно от 31 декември 1992 г. Те незабавно информират Комисията за това.
2. Когато държавите-членки приемат разпоредбите, посочени в параграф 1, в тях се съдържа позоваване на настоящата директива или са придружени от такова позоваване при официалното им публикуване. Условията и редът на позоваване се определят от държавите-членки.
Член 4
Адресати на настоящата директива са държавите-членки.
Съставено в Люксембург на 18 юни 1991 година.